
K-        /2026


VÁLLALKOZÓI SZERZŐDÉS
amely létrejött egyrészről:
· Név: Ferencvárosi Művelődési Központ és Intézményei

Rövidített név: FMK és Intézményei

Székhely: 1096 Budapest, Haller utca 27.

Törzskönyvi azonosító szám: 509075

Adószám: 15509079-2-43

Képviselő: Kerek András igazgató

a továbbiakban mint Megrendelő,
másrészről:
· Cégnév: 

Székhely: 

Nyilvántartási szám: 

Adószám: 
Bankszámlaszám: 
Képviselő: 

a továbbiakban mint Vállalkozó,
együttesen: Felek, a továbbiakban: Szerződő felek 
között az alulírott napon és helyen a következő feltételek szerint:

I. 

ELŐZMÉNYEK
1. Megrendelő a „Lakótelepi Mulatság rendezvénytechnikájának biztosítása” tárgyában ajánlattételi felhívás megküldésével közvetlen felhívással induló tárgyalás nélküli beszerzési eljárást folytatott le. A beszerzési eljárás nyertese a Vállalkozó lett. 

II. 

A SZERZŐDÉS TÁRGYA
2. A Megrendelő megrendeli, a Vállalkozó pedig elvállalja a Lakótelepi Mulatság rendezvénytechnikájának biztosítását jelen szerződésben és mellékleteiben rögzített feltételekkel.

3. A Vállalkozó rögzíti, hogy a szerződés tárgyát képező rendezvénytechnikai szolgáltatást a Megrendelő igényeinek megfelelően, szerződésszerűen nyújtja. 
III. 

A SZERZŐDÉS TELJESÍTÉSE
4. A szolgáltatás teljesítésének időpontja: 2026. szeptember 12.
5. A szolgáltatás teljesítésének helyszíne: Budapest, József Attila-lakótelep, Nagyjátszótér
6. A rendezvénytechnikai szolgáltatás a Megrendelő által elfogadott ajánlatban felsorolt eszközöket tartalmazza. 

7. A Szerződő feleket jelen szerződésben meghatározott szolgáltatás megvalósítási határidejének végéig, de legkésőbb a Vállalkozó által kiállított számla kifizetésének határidejéig szerződésszerű, együttműködési kötelezettség terheli.

8. A Vállalkozó teljesítése minden tekintetben meg kell, hogy feleljen jelen szerződésben, valamint jelen szerződés mellékletében meghatározott követelményeknek. 

9. Vállalkozó a szolgáltatás teljesítése érdekében – kijelölt képviselője, nevében való eljárásra felhatalmazott tagján, illetve alkalmazottján kívül – más megfelelő személy közreműködését is igénybe veheti a Megrendelő előzetes hozzájárulását követően.

IV. 

VÁLLALKOZÓ KÖTELEZETTSÉGEI
10. A Vállalkozó jelen szerződés aláírásával kötelezi magát, hogy jelen szerződésben és mellékleteiben meghatározott szolgáltatást a Megrendelő számára elvégzi és kijelenti, hogy részéről sem a szerződéskötés, sem a teljesítés nem ütközik jogi vagy egyéb akadályba, a szükséges szakértelemmel, feltétel-rendszerrel rendelkezik.

11. Vállalkozó kijelenti, hogy rendelkezik valamennyi olyan tárgyi, személyi, szakmai és jogi feltételekkel (engedélyekkel), amelyek alkalmassá és képessé teszik a rendezvénytechnikai szolgáltatás szerződésszerű ellátására.

12. A Vállalkozó jelen szerződés teljesítése érdekében a Megrendelővel együttműködve köteles eljárni. 

13. Ha a Megrendelő a Vállalkozónak jogszabályba, teljesítésére vonatkozó egyéb jogi normába vagy általános szakmai szabályokba ütköző utasítást ad, úgy a Vállalkozó az utasítást nem köteles végrehajtani, de annak jogszabályba, egyéb jogi normába vagy szakmai szabályba ütköző jellegére köteles a Megrendelő figyelmét felhívni. 

14. Szerződő felek kifejezetten rögzítik, hogy a figyelmeztetés elmulasztásából eredő kárért vagy károkért a Vállalkozó felelős, ha azonban a Megrendelő a figyelmeztetés ellenére utasítását fenntartja, Vállalkozó a szerződéstől elállhat, illetve azonnali hatállyal felmondhatja. Ha a Vállalkozó a szerződéstől nem áll el, illetve nem él a felmondás jogával, a Megrendelő utasítása szerint annak kockázatára köteles a feladatot elvégezni.

15. A Vállalkozó minden olyan körülményről haladéktalanul értesíteni köteles a Megrendelőt, amely kedvezőtlen hatással lehet jelen szerződés teljesítési határidejére, minőségére és költségeire. Az értesítésnek ki kell terjedni az előidéző okokra, azok megszüntetésének lehetőségeire, a kedvezőtlen hatások várható mértékére, mérséklésének módjára. 

16. A Vállalkozó köteles a Megrendelőt értesíteni a szerződés tárgyának maradéktalan teljesítését megelőzően, ha nála tulajdonosváltozással vagy jogutódlással, jelen szerződés teljesítésére kihatással lévő jogok és kötelezettségek átszállására, szétválására, összeolvadásra vagy beolvadásra kerül sor, illetve a Vállalkozóval szemben felszámolási, csőd, vagy végelszámolási eljárást kezdeményeztek, avagy fizetésképtelenséggel fenyegető helyzet alakult ki.

17. A szerződés teljesítése részben vagy egészben való képtelenné válása esetén a Vállalkozó haladéktalanul köteles írásban értesíteni a Megrendelőt.

18. Vállalkozó kijelenti, hogy tevékenysége során tudomására jutott bármi nemű, a Megrendelőt érintő adatot, információt – mind a jelen szerződés fennállása alatt, mind pedig azt követően – bizalmasan, üzleti titokként kezeli, azokat sem saját, sem harmadik személy tevékenységével összefüggésben nem használhatja fel, azokról kizárólag a Megrendelő előzetes írásbeli jóváhagyásával adhat bármilyen jellegű felvilágosítást, információt.

19. Vállalkozó a szerződés megkötésének időpontjában, majd – a később bevont alvállalkozó tekintetében – a szerződés teljesítésének időtartama alatt köteles előzetesen Megrendelőnek valamennyi olyan alvállalkozót bejelenteni, (a megnevezésen túl az elérhetőség, adószám, a képviseletre jogosult személy, továbbá az ajánlattevői teljesítésen belül az alvállalkozói teljesítés várható százalékos aránya, valamint az alvállalkozói szerződés szerinti ellenszolgáltatás érték megjelölésével), aki vagy amely részt vesz a szerződés teljesítésében. Vállalkozó a szerződés teljesítésének időtartama alatt köteles Megrendelőt tájékoztatni az alvállalkozók bejelentésben közölt adatainak változásáról. Vállalkozó a szerződésbe foglaltan nyilatkozik arról, hogy a szerződés teljesítéséhez nem vesz igénybe a közbeszerzési eljárásban előírt kizáró okok hatálya alatt álló alvállalkozót. 

Vállalkozó köteles Megrendelőnek az alvállalkozói teljesítést követően az ajánlattevői (vállalkozói) teljesítésen belül az alvállalkozói teljesítés tényleges százalékos arányát, valamint az ellenszolgáltatás teljesítésének időpontját és a kifizetett ellenszolgáltatás értékét bejelenteni.

Vállalkozó a fentiekkel összhangban igénybe vett alvállalkozóért úgy felel, mintha a munkát maga végezte volna, alvállalkozó jogosulatlan igénybevétele esetén pedig felelős minden olyan kárért is, amely anélkül nem következett volna be.

V. 

MEGRENDELŐ KÖTELEZETTSÉGEI
20. Megrendelő kötelezettsége a rendezvény megrendezéséhez szükséges engedélyek beszerzése, a hatályos területi kötelezettségek teljesítése és mindezek helyszíni igazolása. 

21. Megrendelő biztosítja a helyszínre való bejutás és technikai eszközök bepakolásának lehetőségét a Vállalkozó számára, a szerződés III. pontjában meghatározott építési és teljesítési időszakban.

22. A rendezvény ideje alatt a rendezvényen résztvevők által igénybe vett, Megrendelő tulajdonát képező eszközök tekintetében a Vállalkozó szakmai felelősségbiztosítással rendelkezik, amelyek fedezik a rendezvényen résztvevők által igénybe vett eszközök nem rendeltetésszerű használatából eredő károk megtérítését, ideértve az eszközök eltűnését, illetve megsemmisülését, a Megrendelő helytállása, illetve felelőssége kizárólag a szakmai felelősségbiztosítás keretében nem fedezett károk megfizetésére terjed ki.
VI. 

VÁLLALKOZÓI DÍJ, FIZETÉSI FELTÉTELEK
23. Az ajánlattétel, a kifizetés és az elszámolás pénzneme: Forint. 

24. A Megrendelő előleget a Vállalkozó részére semmilyen jogcímen nem fizet.

25. Megrendelő rendelkezik a szerződés teljesítéséhez szükséges pénzügyi fedezettel.

26. A szolgáltatás ellenértékének kiegyenlítése a teljesítés igazolás alapján kiállított számla ellenében történik. Vállalkozói díj összesen XX, azaz XX.
27. A teljesítés igazolás kiállítására Bodor István műszaki vezető jogosult a Megrendelő részéről.

28. Ha számlakifogás nem merül fel, a kifizetés a számla kézhezvételétől számított 30 (harminc) napon belül átutalással Forintban történik a Vállalkozó XX bankszámlájára. 

29. Szerződő felek rögzítik, hogy a vállalkozói díj tartalmazza mindazon költségek ellentételezését, amelyet a Vállalkozó a Megrendelővel szemben a szolgáltatás teljesítése során érvényesíteni kíván. A Vállalkozói díjon felül a Vállalkozó semmilyen jogcímen nem jogosult további díjra a szolgáltatás teljesítésével összefüggésben. 

30. Késedelmes fizetés esetén a késedelembe esés időpontjától kezdődően a pénzügyi teljesítés időpontjáig a Vállalkozó a Ptk. 6:155. §-a szerinti késedelmi kamatra jogosult.

VII. 

A SZERZŐDÉS IDŐTARTAMA
31. A szerződés határozott időtartamú, a szerződéskötés napjától 2026. év szeptember hó 12. 23:59 óra. napjáig tart. 
Vállalkozó használatra alkalmas állapotban biztosítja a színpadtechnikát legkésőbb 2026. szeptember 11. 16.00 órára. 
VIII. 

A SZERZŐDÉST MEGERŐSÍTŐ BIZTOSÍTÉKOK, FELELŐSSÉG
32. Ha a Vállalkozó jelen szerződésben foglalt feladatot olyan okból, amelyért felelős határidőben, vagy nem a jelen szerződés rendelkezéseinek megfelelően teljesíti, vagy egyáltalán nem teljesíti és késedelmét vagy hibás teljesítését illetőleg a szerződés meghiúsulását a szerződésszegéssel okozott károkért való felelősség szabályai szerint (Ptk. 6:142. §) nem menti ki, a Ptk. 6:186. § (1) bekezdés alapján kötbér, továbbá a kötbért meghaladóan kártérítés megfizetésére köteles.

33. A Vállalkozó késedelmi kötbér megfizetésére köteles abban az esetben, ha a megrendelésben / szerződésben meghatározott kötelezettségeit, amelyekért felelős, késedelmesen teljesíti és késedelmét a Ptk. 6:142. §-ában foglaltak szerint nem menti ki. A késedelmi kötbér alapja a késedelemmel érintett megrendelésre eső nettó Vállalkozói díj, mértéke a késedelemmel érintett megrendelésre eső nettó vállalkozói díj 2%-a / naptári nap. A késedelmi kötbér a késedelembe esés időpontjától a tényleges teljesítés időpontjáig terjedő időszakra esedékes.”

34. Vállalkozó a megrendelés / szerződés hibás teljesítése esetén kötbér (hibás teljesítési kötbér) fizetésére köteles, amennyiben a Megrendelő szavatossági igényt nem érvényesít, továbbá, ha a hibás teljesítés olyan okra vezethető vissza, amelyekért a Vállalkozó felelős és a Vállalkozó szerződésszegését a Ptk. 6:142. §-ában foglaltak szerint nem menti ki. A kötbér mértéke a hibás teljesítéssel érintett megrendelésre eső nettó Vállalkozói díj 20%-a.

35. Megrendelő a késedelmes teljesítés, valamint a hibás teljesítés esetén jogosult írásban póthatáridőt biztosítani Vállalkozónak a teljesítésre. Ha a póthatáridő eredménytelenül telt el, vagy a teljesítés ismételten hibás, akkor a Megrendelő jogosult elállni a szerződéstől, vagy jogosult a szerződést azonnali hatállyal felmondani és az 36. pont szerinti meghiúsulási kötbért követelni.

36. Vállalkozó által a teljesítés jogos ok nélküli megtagadása (amely a teljesítés szakaszától függően elállásra vagy azonnali hatályú felmondásra jogosítja a Megrendelőt), illetve a Vállalkozó egyéb olyan okból történő szerződésszegése esetén, amiért a Vállalkozó felelős, és amely szerződésszegés a Ptk. 6:142. §-a alapján nem kerül kimentésre, a Megrendelő által jogszerűen gyakorolt elállás, felmondás esetén a Megrendelőt a mennyiségi eltérés alsó határának megfelelő teljes nettó Vállalkozói díj 20%-ának megfelelő összegű meghiúsulási kötbér illeti meg. Ha az ellehetetlenülés kizárólag a megrendelésben meghatározott feladat vonatkozásában értelmezhető, úgy a kötbér alapja a megrendelésben meghatározott feladatra megállapított nettó Vállalkozói díj, mértéke a megrendelésben meghatározott feladatra meghatározott Vállalkozó díj 20%-a.

37. Vállalkozó a fentiek szerinti kötbér összegét a vonatkozó Megrendelői felszólítás kézhezvételétől számított 15. napon belül köteles átutalással megfizetni a Megrendelőnek a Megrendelő számlájára, vagy a Megrendelő jogosult a kötbér összegét a Vállalkozó esedékes díjából (a Vállalkozó egyidejű értesülése mellett) levonni.

38. A kötbér megfizetése nem érinti a Megrendelő azon jogát, hogy a szerződésszegéssel okozott és a kötbér összegével nem fedezett kárának megtérítését követelje. A meghiúsulási kötbér érvényesítése a teljesítés követelését kizárja, azonban a késedelem vagy hibás teljesítés esetére kikötött kötbér érvényesítése nem mentesíti a Vállalkozót a szerződésszerű teljesítési kötelezettség alól, így a késedelemmel vagy hibás teljesítéssel érintett feladatot külön felhívás nélkül köteles szerződésszerűen teljesíteni. A hibás teljesítés miatti kötbér érvényesítése a szavatossági igény érvényesítését kizárja.

IX. 

A SZERZŐDÉS MEGSZŰNÉSE, MEGSZÜNTETÉSE
39. A szerződés a szolgáltatás nyújtásával, a határozott idő lejártával megszűnik.

40. Azonnali hatályú felmondásnak van helye, ha a másik fél lényeges és súlyos szerződésszegése alkalmas arra, hogy a felmondó fél jelentős gazdasági érdekeit súlyosan sértse, és a szerződésszegő fél a szerződést írásbeli felszólítás ellenére sem teljesíti szerződésszerűen.

41. Szerződő felek rögzítik, hogy súlyos szerződésszegésnek minősül különösen, ha a Vállalkozó a teljesítését jogszerűtlenül megtagadja; a Vállalkozó teljesítése a Megrendelő által tűzött póthatáridő lejártakor sem felel meg jelen szerződésben, műszaki leírásban vagy a megrendelésben rögzítetteknek; a Vállalkozó a szerződés vagy a megrendelés teljesítésére részben vagy egészben képtelenné válik. Szerződő felek rögzítik, hogy a Vállalkozó által elkövetett súlyos szerződésszegés esetén a Megrendelő azonnali hatállyal jogosult a jelen szerződéstől elállni, vagy a jelen szerződést azonnali hatállyal felmondani, ha a Vállalkozó részére biztosított póthatáridő eredménytelenül letelt.
X. 

KAPCSOLATTARTÁS
42. Jelen szerződéssel kapcsolatos nyilatkozatokat, értesítéseket a Felek részéről az alábbi személyek tehetnek:

· Megrendelő részéről:

Név: Kerek András igazgató

Cím: 1096 Budapest, Haller utca 27.

Telefon: +36 (1) 216-1300

E-mail cím: kerek.andras@ferencvarosimuvkp.hu 

· Vállalkozó részéről:

Név: 

Cím: 

Telefon: 

E-mail cím: 

43. Jelen szerződés és mellékletei, valamint jelen szerződés teljesítése során keletkező valamennyi leírás, beszerzési dokumentum, levelezés, egyéb okmányok magyar nyelven készülnek.

XI. 

ZÁRÓ RENDELKEZÉSEK
44. Szerződő felek kijelentik, hogy jelen szerződés megkötésével és teljesítésével kapcsolatosan semmiféle kizáró, vagy összeférhetetlenségi ok, akadály nem áll fenn.

45. Jelen szerződést és annak mellékleteit a Szerződő felek egybehangzó akaratával és kizárólag írásban lehet módosítani.

46. Jelen szerződés valamely rendelkezésének érvénytelensége nem érinti a többi rendelkezés érvényességét.

47. Jelen szerződésben nem, vagy nem teljeskörűen szabályozott kérdésekben a Ptk. vonatkozó rendelkezései, valamint a szerződéskötés időpontjában hatályos egyéb jogszabályi rendelkezések az irányadók.

48. Szerződő felek törekednek arra, hogy a vitás kérdéseket békés úton rendezzék. Ennek hiányában a szerződő felek igényüket bírósági úton érvényesíthetik. 

49. Jelen szerződés 4 egymással megegyező eredeti példányban készül el, amelynek elválaszthatatlan részét képezi az ajánlattételi felhívás. Az aláírt példányokból a Megrendelő 3 eredeti példányt, a Vállalkozó 1 eredeti példányt kap. 

50. Jelen szerződés a Szerződő Felek által történő aláírás napján lép hatályba. Ha a jelen szerződés Felek által történő aláírása nem egyidejűleg történik, úgy az az utolsó aláírás napján lép hatályba.

51. Jelen szerződést a Szerződő Felek, mint akaratukkal mindenben megegyezőt, elolvasás és értelmezés után helybenhagyólag aláírták.
Budapest, 2026. 
Budapest, 2026. 

Megrendelő:
Vállalkozó:

…………………………………….



…………………………………….

        
          Kerek András



 


         

   igazgató
                




     Ferencvárosi Művelődési Központ  

                    és Intézményei

A pénzügyi fedezetet igazolom

a pénzügyi ellenjegyzés teljesült

Dátum:………………..Aláírás:……………………..

